Talle lande plaas verbod op SA vleisprodukte | Maroela Media
Dr. Aaron Motsoaledi, minister van gesondheid, het die afgelope naweek tydens 'n mediakonferensie by die Nasionale Instituut vir Oordraagbare siektes (Nios) gesê 'n ondersoek het bepaal dat dié uitbreking direk na Enterprise Foods se Polokwane-aanleg in Limpopo herlei kan word.
Verskeie groepe, onder wie verteenwoordigers van die Wêreldgesondheidsorganisasie (WGO), het Enterprise Foods se Polokwane-fabriek daarna besoek en 'n uitgebreide voedselproduk- en omgewingsmonsterneming uitgevoer. Die uitbrekingsbakterie bekend as ST6 is gevind in minstens 16 omgewingsmonsters van die fabriek.
Motsoaledi het bevestig dat 'n ondersoek na Rainbow Chicken Limited (RCL) se Wolwehoek-fabriek ook onderweg is. Polonieprodukte van die fabriek het reeds positief getoets vir Listeria monocytogenes maar nié die ST6-bakterie nie.
Botswana het Dinsdag bevestig hy monitor die verwikkelinge rakende die uitbreking noukeurig en het reeds voorsorgmaatreëls begin instel. "Die onttrekking van produkte van die rakke van Botswana se supermarkte het op dieselfde tyd begin as toe Suid-Afrikaanse supermarkte die aangetaste vleisprodukte van hul rakke afgehaal het," het Abia Sebaka, Botswana se gesondheidshoof vir voeding en voedselveiligheid, Dinsdag gesê.
"Maar ons het al einde verlede jaar begin om voorsorgmaatreëls te tref nadat ons met die Suid-Afrikaanse owerhede in gesprek was. Ons het begin deur 'n waarskuwing aan die publiek in Botswana uit te reik oor die geïnfekteerde vleis, asook om riglyne rakende voedselveiligheid deur te gee."
Sebaka het gesê daar word nou gewag op verdere inligting van die Suid-Afrikaanse owerhede voordat hulle oor die pad vorentoe sal besluit.
Zimbabwe se departement van gesondheid het Dinsdag aangekondig die land het hom ook by ander lande aangesluit om 'n verbod op die invoer van vleisprodukte van Suid-Afrika te plaas. Dit volg nadat Zambië vroeër nie net 'n verbod op die invoer van verwerkte vleis van Suid-Afrika geplaas het nie, maar ook op suiwelprodukte, groente en vrugte.
BBC berig Namibië, Mosambiek en Malawi het dieselfde roete gevolg deur enige produkte wat moontlik besmet kan wees van hul rakke te onttrek, asook 'n verbod op die invoer van verwerkte vleis uit Suid-Afrika te plaas. Swaziland het ook Dinsdag aangekondig dat die land Suid-Afrikaanse vleisprodukte van sy rakke sal onttrek.
Volgens mediaberigte het ontevrede verbruikers Maandag tougestaan buite Enterprise-takke in Suid-Afrika om verwerkte vleisprodukte terug te bring en te eis dat hul geld terugbetaal word.
Die WGO het vroeër die uitbreking as die grootste nóg wêreldwyd bestempel. Sedert Januarie verlede jaar is minstens 948 mense al met listeriose gediagnoseer en meer as 180 dood.
Lees hier meer oor die simptome waarvoor mense op die uitkyk moet wees, asook voorsorgmaatreëls om die kanse te verminder om listeriose op te doen of te versprei.
Die sou nie met die ou Vliesraad gebeur het nie…
Dankie Aaron vir die SAPP…. Suid Afrika Polony Panick.
Dit is nogal n taai toffie om te kou vir Enterprise,en dan sukkel mens nog om jou hard verdiende geld by die winkel ook terug te kry.Hulle is nie baie vriendelik as jy met jou sakkie Enterprise produkte daar op daagnie.
Na maande van vleis en worsies en wat nog eet, is daar vandag soos in nou 'n verbod, is dit nie bietjie laat nie.